Vera hemkarîya PDKyî ya bi dewleta tirke nêrazîbîyayîşî dewam kenê. Hozan Dîyarî derheqê babete de qisey kerd û bi taybetî şarê Başûrî venga şarê kurdî da.
Hozan Dîyarî vat: ''Ez sey welatperwerêk û hunermendêkê kurdî wazena bale bianca tehlukeyê vera qederê ma. Dewleta tirke Başûrê Kurdîstanî de pê artêşa xo, MÎT û ajanan wazena ke kokê kurdan bîyara û destkewteyanê kurdan çin bikera. Dewleta tirke Başûr de bi desan baregehî nayî ro û Başûr îşxal kerdo. No seba şarê kurdî şerm a.
PDK hemkarîya dişmenanê kurdan keno. Ganî PDK îxanetî ra fek vera bido. Hunermend, roşnvîr, pêşmerge û şarê Başûrî ganî rayîr nêdê nê îxanetî. Dişmen û hemkarê ci kenê ke derban bidê gerîlayan ro. Gerîlayî seba pêro Kurdîstanî têkoşîn kenê. Ganî ma verê îxanetî bigêrê.
PDK paştî nêdo gerîlayan zî wa rayîr nêdo ajanîye, dewleta tirke û artêşa tirke. Ê bi qederê ma kay kenê. Gerîlayî ewladê ma yê. PDK senî eşkeno vera gerîlayan dişmenî de hemkarîye bikero? Ma ney qebul nêkenê. No şer mabênê kurdan û dişmenan de yo. Şerê gerîlayan û dewleta tirke yo.
Ez venga pêro hunermend û roşnvîranê kurdan dana ke vera nê îxanetî vengê xo berz bikerê, bi tewirê kurdewarîyî îxanetî vindarnê û bê tesîr bikerê. Ma nêverdê ke wa çew pê qederê ma kay bikero.''
